CELEX: 32018D1920
Language: fi
Date: 2018-12-04 00:00:00
Title: Neuvoston täytäntöönpanopäätös (EU) 2018/1920, annettu 4 päivänä joulukuuta 2018, luvan antamisesta Liettuan tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista annetun täytäntöönpanopäätöksen 2010/99/EU muuttamisesta

7.12.2018   
               
               
                  FI
               
               
                  Euroopan unionin virallinen lehti
               
               
                  L 311/34
               
            
         NEUVOSTON TÄYTÄNTÖÖNPANOPÄÄTÖS (EU) 2018/1920,
         annettu 4 päivänä joulukuuta 2018,
         luvan antamisesta Liettuan tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista annetun täytäntöönpanopäätöksen 2010/99/EU muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Neuvosto antoi 15 päivänä toukokuuta 2006 päätöksellä 2006/388/EY (2) Liettualle luvan soveltaa direktiivin 77/388/ETY (3) 21 artiklasta poikkeavaa toimenpidettä, jotta se voi tietyissä tapauksissa määrätä arvonlisäverovelvolliseksi verovelvollisen, joka vastaanottaa tavaroiden luovutukset tai palveluiden suoritukset.
                  
               
                     (2)
                  
                  
                     Direktiivin 2006/112/EY 193 artiklasta poiketen Liettualle annettiin neuvoston täytäntöönpanopäätöksellä 2010/99/EU (4) lupa jatkaa erityistoimenpiteen soveltamista 31 päivään joulukuuta 2012, jotta se voisi edelleen määrätä arvonlisäverovelvolliseksi verovelvollisen, joka vastaanottaa seuraavat tavaroiden luovutukset ja palvelujen suoritukset: verovelvollisen suorittamat tavaroiden luovutukset ja palveluiden suoritukset, kun verovelvolliseen sovelletaan maksukyvyttömyysmenettelyä tai oikeudellisen valvonnan alaista velkasaneerausmenettelyä, ja puutavaran toimitukset, jäljempänä ’erityistoimenpide’. Lupaa soveltaa erityistoimenpidettä jatkettiin neuvoston täytäntöönpanopäätöksellä 2012/704/EU (5)31 päivään joulukuuta 2015 ja neuvoston täytäntöönpanopäätöksellä (EU) 2015/2395 (6)31 päivään joulukuuta 2018.
                  
               
                     (3)
                  
                  
                     Liettua pyysi komissiossa 27 päivänä huhtikuuta 2018 saapuneeksi kirjatulla kirjeellä lupaa jatkaa erityistoimenpiteen soveltamista. Täytäntöönpanopäätöksen 2010/99/EU 2 artiklan kolmannen kohdan vaatimuksen mukaisesti Liettua toimitti komissiossa 23 päivänä heinäkuuta 2018 vastaanotetuksi kirjatulla kirjeellä raportin erityistoimenpiteen soveltamisesta.
                  
               
                     (4)
                  
                  
                     Komissio antoi direktiivin 2006/112/EY 395 artiklan 2 kohdan toisen alakohdan mukaisesti Liettuan hakemuksen tiedoksi muille jäsenvaltioille 16 päivänä elokuuta 2018 päivätyillä kirjeillä, lukuun ottamatta Espanjaa ja Kyprosta, joille hakemus annettiin tiedoksi 17 päivänä elokuuta 2018 päivätyillä kirjeillä. Komissio ilmoitti 20 päivänä elokuuta 2018 päivätyllä kirjeellä Liettualle, että sillä oli kaikki hakemuksen arviointia varten tarvitsemansa tiedot.
                  
               
                     (5)
                  
                  
                     Maksukyvyttömyys- tai velkasaneerausmenettelyissä olevat verovelvolliset eivät usein voi taloudellisten ongelmien takia maksaa arvonlisäveroa suorittamistaan tavaroiden luovutuksista ja palveluiden suorituksista. Liettuan puutavaramarkkinoilla on myös ongelmia markkinoiden luonteen ja markkinoilla toimivien yritysten vuoksi. Markkinoita hallitsevat pienet paikalliset yritykset, jotka ovat usein jälleenmyyjiä ja välittäjiä, joita veroviranomaisten on ollut vaikea valvoa. Yleisimmässä verovilpin muodossa yritys laskuttaa asiakasta luovutuksista tai suorituksista ja katoaa sen jälkeen jäljettömiin maksamatta veroa, mutta toimittaa asiakkaalle verovähennykseen oikeuttavan kauppalaskun. Liettuan mukaan tämä erityistoimenpiteen soveltamisen perusteena ollut tilanne ei ole muuttunut. Erityistoimenpiteen soveltamista koskevat Liettuan veroviranomaisten tutkimukset ja analyysit ovat osoittaneet, että erityistoimenpiteen avulla on pystytty tehokkaasti ehkäisemään arvonlisäveropetoksia maksukyvyttömyys- tai velkasaneerausmenettelyissä olevien verovelvollisten ja puutavarakaupan osalta.
                  
               
                     (6)
                  
                  
                     Liettualle olisi sen vuoksi annettava lupa jatkaa erityistoimenpiteen soveltamista rajoitetun ajan 31 päivään joulukuuta 2021.
                  
               
                     (7)
                  
                  
                     Poikkeukset myönnetään yleensä rajoitetuksi ajaksi, jotta voidaan arvioida, ovatko tietyt erityistoimenpiteet asianmukaisia ja tehokkaita. Poikkeukset antavat jäsenvaltioille aikaa ottaa käyttöön muita tavanomaisia toimenpiteitä kyseessä olevan ongelman ratkaisemiseksi ennen tiettyjen erityistoimenpiteiden voimassaolon päättymistä, jolloin poikkeuksen voimassaolon jatkaminen ei tämän jälkeen olisi enää perusteltua. Poikkeus, joka mahdollistaa käännetyn verovelvollisuuden järjestelmän käytön, myönnetään poikkeuksellisesti vain tietyille aloille, joilla esiintyy petoksia, ja viimeisenä keinona. Liettuan olisi sen vuoksi ennen erityistoimenpiteen voimassaolon päättymistä pantava täytäntöön muita tavanomaisia toimenpiteitä torjuakseen ja ehkäistäkseen arvonlisäveropetosten leviämistä maksukyvyttömyys- tai velkasaneerausmenettelyissä olevien verovelvollisten suorittamien tavaroiden luovutusten ja palvelujen suoritusten osalta sekä puutavaran toimitusten osalta, eikä Liettualla pitäisi enää olla tarvetta poiketa direktiivin 2006/112/EY 193 artiklasta tällaisten luovutusten ja suoritusten osalta.
                  
               
                     (8)
                  
                  
                     Erityistoimenpide ei vaikuta kielteisesti arvonlisäverosta kertyviin unionin omiin varoihin.
                  
               
                     (9)
                  
                  
                     Täytäntöönpanopäätös 2010/99/EU olisi sen vuoksi muutettava tämän mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Korvataan täytäntöönpanopäätöksen 2010/99/EU 2 artiklan toinen kohta seuraavasti:
            
               ”Sitä sovelletaan 31 päivään joulukuuta 2021.”
            
         
         
            2 artikla
            Tämä päätös tulee voimaan päivänä, jona se annetaan tiedoksi.
            Sitä sovelletaan 1 päivästä tammikuuta 2019.
         
         
            3 artikla
            Tämä päätös on osoitettu Liettuan tasavallalle.
         
         
            Tehty Brysselissä 4 päivänä joulukuuta 2018.
            
               
                  Neuvoston puolesta
               
               
                  Puheenjohtaja
               
               H. LÖGER
            
         
         
            (1)  EUVL L 347, 11.12.2006, s. 1.
         
            (2)  Neuvoston päätös 2006/388/EY, tehty 15 päivänä toukokuuta 2006, luvan antamisesta Liettuan tasavallalle soveltaa jäsenvaltioiden liikevaihtoverolainsäädännön yhdenmukaistamisesta annetun kuudennen direktiivin 77/388/ETY 21 artiklasta poikkeavaa toimenpidettä (EUVL L 150, 3.6.2006, s. 13).
         
            (3)  Kuudes neuvoston direktiivi 77/388/ETY, annettu 17 päivänä toukokuuta 1977, jäsenvaltioiden liikevaihtoverolainsäädännön yhdenmukaistamisesta – yhteinen arvonlisäverojärjestelmä: yhdenmukainen määräytymisperuste (EYVL L 145, 13.6.1977, s. 1).
         
            (4)  Neuvoston täytäntöönpanopäätös 2010/99/EU, annettu 16 päivänä helmikuuta 2010, luvan antamisesta Liettuan tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista (EUVL L 45, 20.2.2010, s. 10).
         
            (5)  Neuvoston täytäntöönpanopäätös 2012/704/EU, annettu 13 päivänä marraskuuta 2012, luvan antamisesta Liettuan tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista koskevan täytäntöönpanopäätöksen 2010/99/EU muuttamisesta (EUVL L 319, 16.11.2012, s. 7).
         
            (6)  Neuvoston täytäntöönpanopäätös (EU) 2015/2395, annettu 10 päivänä joulukuuta 2015, luvan antamisesta Liettuan tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista annetun täytäntöönpanopäätöksen 2010/99/EU muuttamisesta (EUVL L 332, 18.12.2015, s. 140).